యువజన వ్యవహారాలు, క్రీడల మంత్రిత్వ శాఖ
టోక్యో పారాలింపిక్స్ రజత పతక విజేత నిషాద్ కుమార్ను కేంద్ర క్రీడాశాఖ మంత్రి అనురాగ్ ఠాకూర్ అభినందించారు. ప్రధానమంత్రి నరేంద్ర మోదీ నిరంతర ప్రోత్సాహం అథ్లెట్లను ప్రేరేపించిందని చెప్పారు
ముఖ్యాంశాలు
టోక్యో పారాలింపిక్స్లో పురుషుల హై జంప్ టి47 విభాగంలో నిషాద్ కుమార్ 2.06 మీటర్ల దూరం దూకి రజత పతకం సాధించాడు.
మంగళవారం ఢిల్లీకి వచ్చిన టోక్యో పారాలింపిక్స్ సిల్వర్ మెడల్ విజేత నిషాద్ కుమార్ ను కేంద్ర యువజన వ్యవహారాలు & క్రీడల శాఖ మంత్రి అనురాగ్ ఠాకూర్ సన్మానించారు. కేంద్ర యువజన వ్యవహారాలశాఖ సహాయ మంత్రి నిసిత్ ప్రమాణిక్ కూడా ఈ కార్యక్రమానికి హాజరయ్యారు. టోక్యో పారాలింపిక్స్లో పురుషుల హై జంప్ టి47 విభాగంలో హిమాచల్ ప్రదేశ్కు చెందిన నిషాద్ 2.06 మీటర్ల దూరం దూకి రజతం సాధించాడు.
ఈ సందర్భంగా ఏర్పాటుచేసిన కార్యక్రమంలో మంత్రి అనురాగ్ ఠాకూర్ మాట్లాడుతూ.. "మన పారాలింపియన్ల అద్భుతమైన ప్రదర్శనతో భారతదేశం గర్విస్తోంది. భారతదేశం ఎన్నడూ లేని విధంగా అత్యధిక పతకాలు సాధించింది. ఈ సంవత్సరం మేము అతిపెద్ద బృందాన్ని టోక్యోకు పంపాము. క్రీడల పట్ల మన ప్రధానమంత్రి నరేంద్ర మోదీ యొక్క నిరంతర ప్రోత్సాహం మా అథ్లెట్లు అత్యుత్తమ విజయాలను సాధించేలా నిజంగా మాకు ప్రేరణనిచ్చింది. నిషాద్ విజయానికి నేను అభినందనలు తెలుపుతున్నాను. పట్టుదల ఉంటే అత్యున్నత స్థాయి విజయాలు సాధించవచ్చని నిషాద్ నిరూపించాడు. భారతదేశం యొక్క పారాలింపియన్స్ అంతర్జాతీయంగా రాణించడానికి ప్రభుత్వం వారికి సౌకర్యాలు కల్పిస్తూ.. అవసరమైన నిధులను మంజూరు చేస్తూ ప్రోత్సహిస్తూనే ఉంటుంది. నిషాద్ విజయం చూసి నేను ఇంతగా ఆనందపడడానికి మరోకారణం అతను నా సొంత రాష్ట్రమైన హిమాచల్ ప్రదేశ్ నుంచి వచ్చినవాడు కావడమే.
యువజన వ్యవహారాల శాఖ సహాయమంత్రి నిసిత్ ప్రమాణిక్ మాట్లాడుతూ.. ఎనిమిదేళ్ల వయసు నుంచే నిషాద్ చాలా క్లిష్టమైన పరిస్థితులతో పోరాడాడు. ఇప్పుడు ఒలింపిక్స్ లో పతకం సాధించాడు. అతని జీవితగాథ మనందరికీ స్ఫూర్తినిస్తుంది. జీవితంలో ఎన్ని అడ్డంకులు ఎదురైనప్పటికీ పట్టుదల ఉంటే కలలను సాధించగలమనే పాఠాన్ని నేర్పుతుంది. ఈ ఘనత సాధించినందుకు నేను నిషాద్ ను అభినందిస్తున్నాను. మా ప్రధానమంత్రి నరేంద్ర మోదీ పారా అథ్లెట్లను నిరంతరం ప్రోత్సహించారు. పోటీలకు ముందు వారిని పిలిచి మాట్లాడి ప్రోత్సహించారు. అంతేకాదు.. మా క్రీడల శాఖ మంత్రి అథ్లెట్ల అవసరాలను వ్యక్తిగతంగా పర్యవేక్షించారు. ప్రపంచ అత్యున్నతస్థాయి క్రీడా వేదికపై అద్భుతస్థాయిలో ప్రదర్శన ఇవ్వడానికి ఈ రెండూ బలాన్ని, ప్రేరణను ఇచ్చాయి.
రజత పతక విజేత నిషాద్ కుమార్ మాట్లాడుతూ... ‘పారాలింపిక్స్లో నేను రజతం గెలిచానంటే నమ్మలేకపోతున్నాను. ఈ విజయాన్ని నిజంగా నమ్మడానికి ముందు నలుగురు అధికారులను అడిగాను. ఆహారం, సామగ్రి, కోచింగ్... ఇలా మాకు అవసరమైన అన్నింటిని సమకూర్చడలంలో ప్రభుత్వం నుంచి మాకు పూర్తి మద్దతు ఉండేలా చూసుకున్నందుకు మన ప్రధాని నరేంద్ర మోదీకి నేను కృతజ్ఞతలు తెలుపుతున్నాను. నన్ను క్రీడా మంత్రి ఆహ్వానించడం గౌరవంగా భావిస్తున్నాను. నేను ఇండియాకు తిరిగి వచ్చిన మొదటి రోజున ఆయన నన్ను కలుసుకుని సత్కరించారు. నేను ఇంతకు ముందు ఈ అనుభవాన్ని పొందలేదు. ఇప్పుడు గెలుపు భావనలో నిజంగా మునిగిపోతున్నట్లుగా ఉంది.
ఈ ఏడాది ఆరంభంలో నమోదు చేసిన 2.06 మీటర్ల జంప్ రికార్డును నిషాద్ పారాలింపిక్స్ లో సమం చేశాడు. కోచ్ సత్యనారాయణ మార్గదర్శకత్వంలో బెంగళూరులోని సాయ్ జాతీయ శిభిరంలో శిక్షణ పొందుతున్నాడు.
టార్గెట్ ఒలింపిక్ పోడియం స్కీమ్  నుంచి రూ .10.50 లక్షలు మరియు శిక్షణ మరియు పోటీల కోసం వార్షిక క్యాలెండర్ నుంచి రూ .10.21 లక్షలతోపాటు విదేశీ ఎక్స్పోజర్ ట్రిప్లు మరియు నాలుగు అంతర్జాతీయ పోటీల్లో పాల్గొనేలా భారత ప్రభుత్వం నిషాద్కి తగిన విధంగా మద్దతునిచ్చింది.
నిషాద్ ఈ క్యాలెండర్ సంవత్సరంలో అనేక ఒడిదుడుకులను ఎదుర్కొన్నాడు. రెండుసార్లు కోవిడ్ బారిన పడ్డాడు. అయినప్పటికీ 2021లో రెండుసార్లు వ్యక్తిగతంగా అత్యుత్తమ రికార్డులను నమోదు చేశాడు. జూన్లో ఢిల్లీలో జరిగిన పారా అథ్లెటిక్స్ సెలెక్షన్ ట్రయల్స్లో అతను 2.07 మీటర్లు దూకాడు. ఇదే అతణ్ని టోక్యో పారాలింపిక్స్ పోటీలకు ఎంపికయ్యేలా.. భారత జట్టులో స్థానం పొందేలా చేసింది. కరోనా మహమ్మారికి ముందు దుబాయ్ వేదికగా జరిగిన ఫజ్జా పారా అథ్లెటిక్స్ గ్రాండ్ ప్రిక్స్ టి47 విభాగంలో బంగారు పతకాన్ని సాధించాడు. 2021లో కూడా అదే పోటీల్లో అదే ఫీట్ ను పునరావృతం చేసి మరో బంగారు పతకాన్ని సాధించాడు.
రైతుల కుటుంబానికి చెందిన నిషాద్.. ఎనిమిది సంవత్సరాల వయస్సులో ఉన్నప్పుడే అతని కుటుంబ పొలంలో గడ్డి కోసే యంత్రం ద్వారా అతని కుడి చేయి దెబ్బతింది. అయితే, ఈ సంఘటన తన ఆత్మవిశ్వాసాన్ని దెబ్బతీయడానికి అతను ఏమాత్రం అంగీకరించలేదు. రెండేళ్ల తర్వాత అతను తన పాఠశాల మైదానంలో హైజంప్లో ప్రాక్టీస్ చేయడం ప్రారంభించాడు. నిషాద్ 2017 లో స్కూల్ నేషనల్స్లో సమర్థులైన అథ్లెట్లతో పోటీపడి.. 1.75 మీటర్ల జంప్తో 10 వ స్థానంలో నిలిచాడు. అదే సంవత్సరంలో తన పాఠశాల విద్యను పూర్తి చేసిన తర్వాత, నిషాద్.. తావు దేవిలాల్ స్టేడియంలో శిక్షణ పొందేందుకు పంచకులానికి వెళ్లారు. ఆ తర్వాత అతను తిరిగి వెనక్కు చూసే పరిస్థితి రాలేదు.